ΓΡΑΠΤΗ ΕΡΩΤΗΣΗ E-1290/96 υποβολή: Antoni Gutiιrrez Dνaz (GUE/NGL) προς την Επιτροπή (31 Μαΐου 1996)

Θέμα: Συγχώνευση των ομίλων που ασχολούνται με συσκευασίες τροφίμων και ποτών Crown Cork και Carnaudmetalbox

Στις 6 Νοεμβρίου 1995, η Συμβουλευτική Επιτροπή για τις συγκεντρώσεις εξέδωσε γνωμοδότηση σχετικά με την ανωτέρω συγχώνευση ((ΕΕ C 86 της 23.3.1996, σελ. 3)) και στις 14 Νοεμβρίου 1995 η Επιτροπή κήρυξε την εν λόγω πράξη συμβιβάσιμη με την κοινή αγορά και τη συμφωνία ΕΟΧ (απόφαση 96/222/ΕΚ) ((ΕΕ L 75 της 23.3.1996, σελ. 38)).

Μετά την απόφαση αυτή της Επιτροπής:

1. Μπορεί η Επιτροπή να αναφέρει ποιός προσδιόρισε και για ποιό λόγο ως νέα εταιρεία «δικαίωμα του δικαιούχου να ζητεί τη μεταβίβαση επ' ονόματί του» τις πέντε βιομηχανίες παρασκευής αεροζόλ (που δεν είναι ούτε ποτά ούτε τρόφιμα): αυτές της Λυών Reus και Schwedt της CARNAUDMETALBOX και τις του Ηνωμένου Βασιλείου και της Ιταλίας της CROWN;

2. Ποιά είναι τα βιομηχανικά σχέδια και τα σχέδια παραγωγικότητος έρευνας και ανάπτυξης και ποιές θα είναι οι επιπτώσεις τους στο θέμα της άμεσης (ή έμμεσης) απασχόλησης και σε τί αριθμό κέντρων εργασίας;

3. Τί θα αποφέρει στον εφοδιασμό ευρωπαϊκών υλικών η συγκέντρωση ενιαίας αγοραστικής ισχύος; Ο εν λόγω ανεφοδιασμός θα πραγματοποιείται αποκλειστικά στην Ευρώπη;

Απάντηση του κ. Van Miert εξ ονόματος της Επιτροπής (3 Ιουλίου 1996)

1. Από την έρευνά της για την προτεινόμενη συγχώνευση μεταξύ της Crown Cork και της Seal and Carnaud Metalbox, η Επιτροπή κατέληξε στο συμπέρασμα ότι η πράξη αυτή, όπως κοινοποιήθηκε αρχικώς, θα οδηγούσε στην δημιουργία δεσπόζουσας θέσης στην Ευρωπαϊκή Αγορά δοχείων αεροζόλ από το χυτοσίδηρο. Για τους λόγους που οδήγησαν στο συμπέρασμα αυτό, η Επιτροπή παραπέμπει το αξιότιμο μέλος του Κοινοβουλίου στην απόφασή της 96/222/ΕΟΚ στην υπόθεση αυτή ((ΕΕ L 75, 23.3.1996 )). Για την άρση του προβλήματος αυτού, η Crown Cork και η Seal αποφάσισαν να προσφέρουν ως αντιστάθμιση την εκποίηση πέντε μονάδων παρασκευής αεροζόλ. Στη σχετική πρόταση προσδιοριζόταν τα προς εκποίηση εργοστάσια. Η Επιτροπή θεώρησε ότι με την πρόταση αυτή αίρονται οι ανησυχίες της σχετικά με τον ανταγωνισμό. Συνεπώς, κήρυξε την συγκέντρωση συμβιβάσιμη με την Κοινή Αγορά.

2. Τα εργοστάσια δεν έχουν ακόμη εκποιηθεί. Ωστόσο, δεν έχουν ακόμη γίνει γνωστά σχέδια οποιουδήποτε νέου ιδιοκτήτη όσον αφορά την παραγωγικότητα ή την απασχόληση.

3. Στο πλαίσιο της έρευνάς της, η Επιτροπή εξέτασε ενδελεχώς τις μελλοντικές επιπτώσεις αυτής της συγχώνευσης στην προμήθεια υλικών, και ιδίως λευκοσιδήρου. Κατέληξε στο συμπέρασμα ότι η πράξη δεν θα οδηγήσει στη δημιουργία αγοραστικής δύναμης. Τόνισε ιδιαίτερα ότι η σημερινή κατάσταση της αγοράς στις ΗΠΑ δεν θα επιτρέψει στα μέρη να χρησιμοποιήσουν τις τιμές των ΗΠΑ ως ένα πρόσθετο μοχλό πίεσης κατά των ευρωπαίων προμηθευτών για δύο λόγους. Πρώτον, από οικονομική έρευνα που ανέθεσε η Επιτροπή προέκυψε ότι η διαφορά τιμών μεταξύ ΗΠΑ και Ευρώπης δεν είναι αρκούντως μεγάλη ώστε να προκαλεί οικονομικό κίνητρο για την θαλάσσια, μέσω του Ατλαντικού, μεταφορά σημαντικών ποσοτήτων προϊόντων από λευκοσίδηρο. Κατά δεύτερο λόγο, η Επιτροπή κατέληξε στο συμπέρασμα ότι τα εργοστάσια λευκοσιδήρου των ΗΠΑ δεν διαθέτουν επαρκή πλεονάζουσα παραγωγική ικανότητα ώστε να εξυπηρετήσουν μη αμερικανούς πελάτες σε ευρεία κλίμακα. Με βάση τα προαναφερθέντα, δεν πρέπει να αναμένεται στο μέλλον σημαντική μεταβολή στα πρότυπα και την προέλευση της προσφοράς λευκοσιδήρου.